Predkladacia správa
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb sa predkladá ako iniciatívny návrh.
Vypracovanie návrhu nariadenia vlády vyplynulo zo skutočnosti, že v zmysle ustanovení čl. 128 nariadenia Rady (ES) č. 73/2009 od 1. januára 2012 nie je možné uplatňovať v členských štátoch osobitnú prechodnú platbu na ovocie a zeleninu a finančná obálka tejto platby sa presúva do osobitnej platby na ovocie a zeleninu v zmysle ustanovení čl. 127 nariadenia Rady (ES) č. 73/2009.
Predkladaným návrhom nariadenia vlády sa menia dobré poľnohospodárske a environmentálne podmienky stanovené v prílohe č. 2. Cieľom návrhu je odstrániť nedostatky, ktoré sa prejavili pri kontrolách dobrých poľnohospodárskych a environmentálnych podmienok a následnom správnom konaní v oblasti minimálnej miery údržby a ochrany vôd.
K predloženému návrhu nariadenia vlády v rámci pripomienkového konania uplatnila zásadne pripomienky Slovenská poľnohospodárska a potravinárska komora, ktoré boli prerokované dňa 1. decembra 2011 za účasti ministra pôdohospodárstva a rozvoja vidieka SR. K jednej zo zásadných pripomienok týkajúcej sa doplnenia obsahu prílohy č. 2 nedošlo k dohode. Návrh nariadenia vlády sa predkladá s rozporom.
Návrh nariadenia vlády je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná.
Predkladaný návrh nariadenia vlády nebude mať negatívny vplyv na verejné financie. Priame platby budú financované z prostriedkov Európskej únie určených pre Slovenskú republiku na priame platby a z prostriedkov štátneho rozpočtu vyčlenených na priame platby. Predkladaný návrh nariadenia vlády nebude mať negatívny vplyv na obyvateľov a bude mať pozitívny vplyv na životné prostredie, hospodárenie podnikateľskej i nepodnikateľskej sféry v poľnohospodárstve a na stabilizáciu pracovný miest v poľnohospodárstve.